ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗМЕНАМА И ДОПУНАМА ЗАКОНА О ЗВАНИЧНОЈ СТАТИСТИЦИ

На предлог Републичког завода за статистику, Одбор за правни систем и државне органе Владе Републике Србије је Закључком 05 број: 011-8431/2017, од 13. септембра 2017. године, одредио Програм јавне расправе о Нацрту закона о изменама и допунама Закона о званичној статистици. Истим закључком је одређено трајање јавне расправе, од 15. септембра до 8. октобра 2017. године, са учесницима јавне расправе, и то: државним органима, невладиним организацијама, еминентним стручњацима у овој области, као и осталим заинтересованим субјектима и појединцима. Такође је одређено да се текст Нацрта закона о изменама и допунама Закона о званичној статистици постави на интернет страницу Републичког завода за статистику и на портал е-управе и одређен је начин достављања примедаба, предлога и сугестија на Нацрт закона о изменама и допунама Закона о званичној статистици.

У наведеном периоду није било примедаба, предлога или сугестија на Нацрт закона о изменама и допунама Закона о званичној статистици, што указује да је, формално и садржински, Нацрт закона о изменама и допунама Закона о званичној статистици добро припремљен, јасан и у складу са општим опредељењем да званична статистика треба да буде објективна, независна, транспарентна и усаглашена са Европским статистичким системом и одговарајућим законским регулативама (*аки комунитер*).

Радна група Завода наставиће рад на тексту Нацрта закона о изменама и допунама Закона о званичној статистици (прибављањем мишљења надлежних органа) све до упућивања Влади према редовној процедури предвиђеној Пословником Владе.